Apple-man steel vrou se ‘intieme foto’s’ | Netwerk24
Gloria Fuentes van die Amerikaanse deelstaat Kalifornië is briesend nadat sy ontdek het die Apple-werknemer wat haar iPhone herstel het, het van haar “intieme foto’s” eers aan homself gestuur voordat hy die slimfoon terugbesorg het.
’n iPhone soos die een wat Gloria Fuentes ingedien het om herstel te word. Foto: Getty Images
Volgens The Washington Post het Fuentes verlede week haar iPhone ingedien vir herstelwerk, maar eers ’n doelbewuste poging aangewend om al haar persoonlike inligting daarvan te verwyder.
Sy was egter haastig en het vergeet om ook die stoute foto’s op haar iPhone uit te vee.
Toe sy later haar foon terugkry, het sy ontdek die man het van die foto’s aan homself gestuur.
Fuentes het haar skok en ongeloof op Facebook uitgespreek en het ook die man gaan konfronteer. Hy het ontken dat hy die foto’s gestuur het.
Apple het kort daarna gesê hy gaan die voorval ondersoek. Die maatskappy het later aangekondig die man was inderdaad skuldig en is intussen afgedank.
“Apple het bepaal dat die werknemer opgetree het buite die streng riglyne oor privaatheid waaraan alle werknemers moet voldoen,” sê die maatskappy in ’n verklaring.
Intussen sê Fuentes sy was “met afgryse vervul” en het lank gehuil toe sy ontdek wat die man gedoen het.
Sy is ook van plan om ’n klag teen die man by die polisie in te dien.
Meer oor: Apple | Iphone | Tegnologie | Selfone | Naakfoto's